A4-0277/97

Päätöslauselma komission kertomuksesta vuodelta 1996 eläinkokeille vaihtoehtoisten koemenetelmien kehittämisestä, validoinnista ja oikeudellisesta hyväksymisestä kosmetiikka-alalla (KOM(97)0182 - C4-0369/97)

Euroopan parlamentti, joka

- ottaa huomioon komission kertomuksen (KOM(97)0182 - C4-0369/97),

- ottaa huomioon komission kertomuksen vuodelta 1995 eläinkokeille vaihtoehtoisten koemenetelmien kehittämisestä, validoinnista ja oikeudellisesta hyväksymisestä kosmetiikka-alalla (KOM(96)0365 - C4-0662/96),

- ottaa huomioon 8. huhtikuuta 1997 antamansa päätöslauselman komission vuosittaisesta kertomuksesta vuodelta 1995 vaihtoehtoisten eläinkoemenetelmien kehittämisestä, validoinnista ja oikeudellisesta hyväksymisestä kosmetiikka-alalla ((EYVL C 132, 28.4.1997, s. 27)),

- ottaa huomioon 14. heinäkuuta 1995 antamansa päätöslauselman komission vuoden 1994 vuosittaisesta kertomuksesta eläinkokeille vaihtoehtoisten menetelmien kehittämisestä, validoimisesta ja oikeudellisesta hyväksymisestä ((EYVL C 249, 25.9.1995, s. 207)),

- ottaa huomioon 21. huhtikuuta 1993 toisessa käsittelyssä ((EYVL C 150, 31.5.1993, s. 123)) tekemänsä päätöksen neuvoston yhteisestä kannasta, joka koski direktiivin antamista, jolla muutetaan kuudetta kertaa jäsenvaltioiden kosmeettisia tuotteita koskevan lainsäädännön lähentämisestä annettua direktiiviä 76/768/ETY (C3-0010/93 - 00/0307(SYN)),

- ottaa huomioon edellä mainitun direktiivin 76/768/ETY ((EYVL L 151, 23.6.1993, s. 32)) muuttamisesta kuudennen kerran 14. kesäkuuta 1993 annetun neuvoston direktiivin 93/35/ETY,

- ottaa huomioon Eurooppa-neuvoston 18. kesäkuuta 1997 Amsterdamin kokouksessa hyväksymän pöytäkirjan eläinten suojelusta ja hyvinvoinnista,

- ottaa huomioon 14. marraskuuta 1996 antamansa päätöslauselman kauppaa ja ympäristöä koskevasta komission tiedonannosta neuvostolle ja Euroopan parlamentille ((EYVL C 362, 2.12.1996, s. 245)),

- ottaa huomioon ympäristö-, terveys- ja kuluttajansuojavaliokunnan mietinnön (A4-0277/97);

1. Pahoittelee syvästi sitä, että ministerineuvosto hyväksyi komission ehdotuksen lykätä eläinkokeilla testattuja ainesosia ja niiden yhdistelmiä sisältävien kosmeettisten valmisteiden kauppaa koskevan kiellon voimaantuloa 1. kesäkuuta 2000 asti, sekä kauan odotetun lopputuotteita koskevan neuvoston ja parlamentin direktiivin esittelyn viivästymistä;

2. Pahoittelee sitä, että vielä neljä vuotta direktiivin 93/35/ETY antamisen jälkeenkään komissio ei pysty täyttämään direktiivin 76/768/ETY 4 artiklan 1 kohdan i alakohdan (sellaisena kuin se on muutettuna direktiivillä 93/35/ETY) vaatimuksia, joiden mukaisesti se on velvollinen toimittamaan yksityiskohtaisia tilastotietoja kosmetiikkatuotteiden testauksesta Euroopan unionissa;

3. Pahoittelee sitä, että on saavutettu niin vähän edistystä kosmetiikkatuotteiden testaamisessa käytettävien eläinkokeiden korvaamisessa vaihtoehtoisilla menetelmillä, mikä antaakin aihetta epäillä, onko kaikki voitava tehty tällaisten vaihtoehtojen kehittämiseksi ja validoimiseksi, kuten direktiivin 76/768/ETY (sellaisena kuin se on muutettuna direktiivillä 93/35/ETY) 4 artiklan 1 kohdan i alakohdassa vaaditaan;

4. Pyytää komissiota

a) esittelemään viipymättä kauan odotetun neuvoston ja parlamentin ehdotuksen kosmeettisille lopputuotteille tehtävien eläinkokeiden kieltämisestä 1. tammikuuta 1998 lähtien ja sisällyttämään tähän esitykseen myös kosmeettiset ainesosat; katsoo, että tämä lähestymistapa kannustaisi teollisuutta, jäsenvaltioita ja komissiota saattamaan päätökseen tarvittavan eläinkokeille vaihtoehtoisten testien kehittämisen, validoinnin ja laillisen hyväksymisen - sillä välin kosmetiikkateollisuuden käytettäväksi jää noin 8 000 erilaista ainesosaa uusien kosmeettisten tuotteiden kehittelyyn;

b) sisällyttämään ainakin odotettuun neuvoston ja parlamentin ehdotukseen ehdottoman kiellon kosmeettisten lopputuotteiden testaamiselle eläinkokeilla sekä määräämään tarkan päivämäärän kosmeettisten ainesosien testaamista eläinkokeilla koskevan kiellon lopulliselle voimaantulolle, joka ei missään tapauksessa saisi olla myöhemmin kuin vuonna 2000;

c) toteuttamaan myönteisiä ja pikaisia toimenpiteitä antaakseen uutta vauhtia vaihtoehtojen kehittämiselle ja validoimiselle; erityisesti tutkimuksen ja kehityksen viidennen puiteohjelman luonnosta pitäisi muuttaa siten, että se sisältäisi yksityiskohtaisia määräyksiä vaihtoehtoisia menetelmiä koskevasta ulkopuolisesta tutkimuksesta sekä riittävän määrärahan myöntämisestä vaihtoehtoisten menetelmien validoimisesta vastaavalle eurooppalaiselle keskukselle (European Centre for the Validation of Alternative Methods, ECVAM), mikä on välttämätöntä, jotta ECVAM pystyisi saavuttamaan parhaat mahdolliset tulokset; viidennen puiteohjelman tulisi kattaa tutkimus- ja tuotekehitystoimet, joiden tarkoituksena on löytää äkillistä ja pitkäaikaista myrkyllisyyttä, syövän ja epämuodostumien kehittymistä sekä lisääntymiseen liittyvää myrkyllisyyttä testaavia vaihtoehtoisia koemenetelmiä;

d) välttämään niin kiellon täytäntöönpanossa kuin validoitujen eläinkokeille vaihtoehtoisten koemenetelmien hyväksymisessä lisäviivytyksiä, jotka johtuvat pyrkimyksistä saada, kielloille mahdollisimman laaja kansainvälinen hyväksyntä; direktiivi 93/35/ETY ei edellytä tällaista hyväksyntää, ja kaikenlainen käytettävissä olevien eläinkokeille vaihtoehtoisten menetelmien käyttämättä jättäminen voi olla direktiivin 86/609/ETY vastaista; vaihtoehtojen validointitasoa tarkasteltaessa olisi otettava huomioon myös se, että kaikkia eläinkokeitakaan ei ole validoitu; GATT:in/WTO:n osalta EU:n olisi viipymättä muodostettava täsmällinen kantansa sekä arvioitava GATT:in suuntaviivoja käytännössä; samalla sen olisi jatkettava painostusta myönteisen muutoksen aikaansaamiseksi GATT:in suuntaviivoihin, jotta toisaalta kaupan vaatimukset ja toisaalta ympäristö- ja eläinsuojelunäkökohdat saataisiin sovitettua yhteen;

e) ryhtymään välittömästi toimeen pakottaakseen jäsenvaltiot noudattamaan velvollisuuttaan kerätä direktiivin 93/35/ETY edellyttämät tilastotiedot ja toimittaa viipymättä yksityiskohtaiset tiedot kosmetiikkatuotteiden testausta varten tehtyjen eläinkokeiden lukumäärästä ja tyypistä kunkin jäsenvaltion osalta;

f) ottamaan vakaasti ohjat käsiinsä laatimalla kaikkien asianomaisten avustuksella eläinkokeille vaihtoehtoisten menetelmien kehittämistä, validoimista ja laillista hyväksymistä kosmetiikan alalla vauhdittavan kattavan strategian, jonka tulisi sisältää myös vastuunjako/koordinointi komission, kosmetiikkateollisuuden, hallitusten ja OECD:n välillä; siihen olisi myös sisällyttävä toimenpiteitä, joilla velvoitetaan kosmetiikkateollisuutta sitoutumaan asiaan entistä tiiviimmin (kuten parlamentin aikaisemmassa ehdotuksessa, jonka mukaan kaikkia eläinkokeita suorittavia yrityksiä ja laitoksia EU:n sisällä vaadittaisiin osallistumaan testausmenetelmien kehittämiseen ja validoimiseen - tai maksamaan veroja tai muita maksuja tällaisen tutkimustyön rahoittamiseksi);

5. Kehottaa puhemiestään välittämään tämän päätöslauselman neuvostolle ja komissiolle.